2 अक्तूवर 1931 ई. च सांबा तसीला दे ‘दयानी’ नां दे ग्रां च पाधा खानदान दे श्री गुरू भगत हुंदे घर मोह्‌नलाल सपोलिया हुंदा जन्म होआ हा। भाएं गुरु भक्त होर जैदातर शाहूकारी दे कम्म च रुज्झ रौंह्‌दे हे तां बी ओह् अपने ब्राह्मण संस्कारें दी ब’जा कन्नै अपने पूजा-पाठ आस्तै समा बी कड्ढी लैंदे हे ते दान-पुन्ना आस्तै पैसा बी बचाई लैंदे हे। नतीजतन बालक सपोलिये उप्पर इनें गल्लें दा प्रभाव पौना जरूरी हा। अपने पिता हुंदे कन्नै खच्चरें दा काफला लेइयै दयानी थमां प्हाड़ी लाकें च, खास करियै भलेस दे लाके पासै सपोलिया होरें केई सफर कित्ते हे। इस्सै करी इंदी पढ़ाई उप्पर बुरा असर पौंदा गेआ हा। फ्ही 1947 ई० च जिसलै देसै च अफड़ा-तफड़ी पेई ही तां सपोलिये हुंदे परोआरै गी भलेस थमां नस्सियै चंबै जाइयै शरण लैनी पेई ही। उसलै ते इंदी पढ़ाई भलेआं गै छुड़की गेई ही। इंयां इंदी पढ़ाई अधूरी गै रेही गेई ही। भलेस थमां नस्सियै चंबे पुज्जने ते उत्थें रफूजी-जीवन बताने ते फ्ही पठानकोट आइयै किश चिर दर्जी दा कम्म शुरू करनै तक जिनें कौड़े-मिट्ठे अनुभवें चें एह् गुजरे हे उनें इंदे जीवन उप्पर चमत्कारी प्रभाव पाया हा ते उनें गै इदे कवि गी जगाने च अपनी अह्‌म भूमका नभाई ही। इन्ना गै नेईं जेकर इंदे कवि-व्यक्तित्व गी संवारने च कढ़ी दे अक्खड़ वातावरण ने त्रिक्खापन, दभंगपन ते मस्तानापन दित्ता हा तां बर्फानी-सैलियें-रौंसलियें धारें ते उंदे छै-छै करदे नाड़ुएं इंदे जीवन च संगीतात्मकता, मुलामी, इक नोखी कशश ते रोमांटक सुर बी भरे हे। ते त्रिये पास्सै, उप्पर बर्णत जीवन दी भड़को-भड़को ते परिस्थितियें दे थपेड़े इ जीवन च आत्मविशवास, डूंगा दर्द ते पराई पीड़ गी बुज्झने दी तांह्‌ग भरोची सूझ-बूझ ते हर चीज़ा गी बड़ी गैह्‌राई कन्नै परखने-समझने दी शक्ति पैदा करी दित्ती ही।